夜間模式

夜間模式，有時亦叫做黑暗模式或者深色模式，係一種高對比度，或者反色模式嘅顯示模式。

興起原因 
由於而家大家嘅都市生活，好多人要長時間用電腦、手機、電視、平板電腦，長時間睇著白底黑字嘅文件或者介面，對眼好容易唔舒服，長遠甚至造成視力受損。

夜間模式亦可以減少手機耗電量，延長手機使用時間。有啲人甚至鍾意喺日頭都打開夜間模式。

史 
早喺1991年，蘋果嘅System 7 OS操作系統，就為視覺敏感嘅用戶提供咗黑底白字嘅深色顯示模式功能，當時叫做CloseView。Windows 95亦提供咗類似嘅高對比度顯示模式，並且喺之後Windows嘅版本得到延續，用戶可以自己揀系統操作界面嘅顏色。 

早期嘅夜間模式會比較簡單咁樣直接反色，但後來就開始出現比較多精心設計嘅夜間模式，除咗黑底白字之外，有啲仲會對圖片同影片嘅顯示改良。例如2012年，Google Chrome發布咗高對比度插件，除咗黑底白字嘅模式，仲提供灰度模式、反轉模式、黑底黃字等唔同嘅模式。而去到2017年，YouTube，Android系統都相繼推出夜間模式。

另外，蘋果喺iOS 9.3亦新增咗名為Night Shift嘅夜間模式，以黃光取代藍光，令用戶比較舒服。佢哋甚至會根據當地日落同日出嘅時間嚟自動調節。

2020年3月，Facebook嘅介面亦推出咗「夜間模式」。

電能消耗 
對於OLED顯示屏來講，暗多啲嘅主題會慳得多尐電喺顯示上。噉樣可以減少耗電，又利於電池壽命。雖然OLED屏顯示一幅主要係黑色嘅圖像陣時使電會少過LCD屏大概40%，但到顯示主要白色底嘅圖像陣時佢要使到超過三倍咁多過LCD。除非使夜間模式，一嘸係噉樣會好大影響到電能使用與及電池壽命。長期來睇，減少用電都可以延長電池壽命抑或延長顯示屏跟電池嘅可用壽命。2018年11月，Google證實Android深色模式係延長到電池壽命。

使夜間模式減少得用電量係基於OLED嘅顯示機理：喺一幅OLED屏幕裏頭，每粒子像素各自發光而且係要到佢發光佢正會消耗電能。LCD戥佢相反：LCD裏頭啲子像素衹係決定底下𤗲背光LED啲光係通得抑係嘸通得嘅，之屏幕開到陣時𤗲LED衹會維持常亮。

「AMOLED黑」主題係用純黑色而嘸係深灰色，之並嘸一定慳得多電過其他啲夜間模式主題，啲使深灰色而咪黑色嘅；噉係因爲AMOLED屏個電能消耗成比例噉跟到啲顯示緊嘅像素嘅平均亮度。雖然AMOLED黑色主題係要慳得多電過啲深灰色嘅，之但係其實都可以忽略不計啲多慳到嘅部分；AMOLED黑色主題慳多嘅電少於1%，啲係透過戥Google官方Android App深灰色主題比較而得出。

問題 
好多手機／電腦軟件嘅夜間模式，都用咗黃光取代藍光，但2019年英國曼徹斯特大學就進行咗一項研究，比較老鼠對於藍光同黃光嘅反應，認為喺夜間開黃光嘅護眼模式，反而更會影響人對日夜嘅認知。

軟件設計